Η Ουάσιγκτον παραμένει προσηλωμένη στην επίλυση του μεσανατολικού - 2005-02-07
είπε η Υπ. Εξ. των ΗΠΑ, K. Ράις, μετά από διήμερη επίσκεψη στη περιοχή, ενώ διόρισε νέο συντονιστή για το μεσανατολικό
Η υπουργός Εξωτερικών των ΗΠΑ, Κοντολίζα Ράϊς, ολοκλήρωσε διήμερες συνομιλίες στη Μέση Ανατολή με την υπόσχεση ότι η Ουάσινγκτον θα εξακολουθήσει να είναι προσηλωμένη στην ιδέα της επίλυσης του Μεσανατολικού προβλήματος. Η κ. Ράϊς είχε δηλώσει πως θα μετέβαινε στην περιοχή για να προτρέψει τόσο τους Ισραηλινούς όσο και τους Παλαιστίνιους να εκμεταλλευτούν την ευκαιρία που δίνεται τερματίζοντας τη βία και επιστρέφοντας στις ειρηνευτικές διαπραγματεύσεις. Σε συνέντευξη που παραχώρησε στο αεροδρόμιο του Τελ Αβίβ πριν από την αναχώρησή της η αμερικανίδα υπουργός Εξωτερικών δήλωσε ικανοποιημένη από τις δεσμεύσεις που ανέλαβαν και οι δυο πλευρές. Η κυρία Ράις εξήρε τόσο τους Παλαιστίνιους όσο και τους Ισραηλινούς για τις ενέργειες στις οποίες έχουν προβεί μέχρι στιγμής και παράλληλα υποσχέθηκε ενεργό αμερικανικό ρόλο με στόχο την προώθηση της ειρηνευτικής διαδικασίας. Δηλώνοντας πως η κατοχύρωση της ασφάλειας αποτελεί το πρώτο ζωτικό βήμα , η κ. Ράϊς ανακοίνωσε το διορισμό του αντιστράτηγου Γουίλλιαμ Γουώρντ, ως νέου συντονιστή των ΗΠΑ στη Μέση Ανατολή. Ο αντιστράτηγος Γουώρντ, είπε, θα μεταβεί στην περιοχή κατά τις επόμενες εβδομάδες για μια αρχική εκτίμηση της κατάστασης. Ρόλος του θα είναι να βοηθήσει τους Παλαιστίνιους να μεταρρυθμίσουν και να ανασυγκροτήσουν τις υπηρεσίες τους ασφάλειας και επίσης θα παρακολουθεί κατά πόσο οι δυο πλευρές θα τηρούν τις υποχρεώσεις που έχουν αναλάβει. Η αμερικανίδα υπουργός εξωτερικών είπε επίσης πως οι ΗΠΑ πιστεύουν ότι πραγματική πρόοδος μπορεί να σημειωθεί μόνο εάν υπάρχει δέσμευση από μέρους και των δύο πλευρών, και εξήρε τη διάσκεψη κορυφής που θα πραγματοποιήσουν αύριο στο Σαρμ ελ Σείχ της Αιγύπτου ο Ισραηλινός πρωθυπουργός Αριέλ Σαρόν, ο Παλαιστίνιος πρόεδρος Μαχμούντ Αμπάς, ο Αιγύπτιος πρόεδρος Χόσνι Μουμπάρακ και ο βασιλιάς της Ιορδανίας Αμπντουλάχ. Η κυρία Ράις είπε πως οι ΗΠΑ δεν θα συμμετάσχουν στη συνάντηση αυτή αλλά έχουν κάποιο ρόλο να παίξουν και είναι διατεθειμένες να βοηθήσουν. Η κ. Ράϊς είπε επίσης πως οι ΗΠΑ θα χορηγήσουν κατά τους επόμενους τρεις μήνες στους Παλαιστίνιους βοήθεια ύψους 40 εκατομμυρίων δολαρίων. Τέλος η κ. Ράϊς είπε πως ο Ισραηλινός πρωθυπουργός Αριέλ Σαρόν και ο Παλαιστίνιος πρόεδρος Μαχμούντ Αμπάς δέχτηκαν την πρόσκληση του προέδρου Μπους να συναντηθούν μαζί του στο Λευκό Οίκο κατά τους επόμενους μήνες.